title: Barana (arquitectura)
text: Iste articlo tracta sobre as baranas que delimitan superficies a una altaria superior que a resta, en as edificacions. Ta las piezas que composan un barandau, se veiga Barana.
  
  En arquitectura, una barana (d'o latín <VARANDA) ye una cerca de poca altaria que delimita un plan u superficie a diferent nivel que a resta d'una contrucción, destinada a privar que as personas, animals u obchectos caigan.
  
  Existe diferents tipos de baranas seguntes si delimitan superficies planas, como balcons u terrazas, u plans inclinaus, como as escaleras. As baranas que delimitan escaleras u belatros puestos de paso reciben tamién o nombre de pasamans/os.
  
  De regular, as baranas d'exteriors se fan de metal u d'obra por estar mas simples de conservar. En os interiors no ye raro que se'n trobe tamién de madera, u con una estructura mixta de metal y madera, especialment quan a superficie de madera fa la función de pasamans. Un tipo especial de baranas de piedra u obra son as balaustradas.
  
   Etimolochía 
  
  A parola «barana» cuenta con dos variants a dintro d'o dominio lingüistico de l'aragonés: «baranya» y «baranna». A primera s'ha documentau en a val de Tena, y a segunda diz que sería un localismo lexico d'as vals de Bielsa, a on que en l'actualidat a pronunciación d'o grupo -NN- se ye perdendo.
  
  Todas tres formas dimanan d'o latín <VARANDA, una parola con probable orichen celta. Manimenos, bells autors defensan que o etimo en latín ye una voz amprada de luengas indoiranicas, como o sanscrito.
  
  A reducción d'o grupo -ND- dende o latín ye un fenomeno freqüent en bella parola aragonesa. As formas con -n-, como barana'', son normals en buena cosa de l'Alto Aragón, mientres que formas en as quals a -ND- ha evolucionau a -ny- gosan estar mas locals en l'aragonés actual. Por contra, as formas en as quals a -ND- ha evolucionau a -nn-, anque pueden haber estau mas freqüents y cheograficament distribuitas en o pasau, se troban recluidas quasi en exclusiva en qualques vals de o Pireneu central, como Bielsa, a val de Tella y puet estar que dica no fa guaires anyos, tamién en Chistau y belatros puestos d'a comarca de Sobrarbe.
  
  Manimenos, nian en os puestos a on que o grupo -ND- ha evolucionau y se muestra como -n- en «barana», os derivaus d'ista parola, como barandau u barandiello, tornan a presentar-lo. En puestos a on i dicen «baranna», por contra, se sole trobar derivaus con -nn-, con formas como «barannato» u simplament «baranato».
  
  Imáchens
  
  Referencias 
  
  Elementos arquitectonicos